|  |  |  |
| --- | --- | --- |
|  |  |  |
|  |  |  |
|  |  |  |
|  | 19.9.2018 | LVM/1668/02/2018 |
|  |  |  |
| Åsa Larsson Blind |
| Puheenjohtaja |
| Saamelaisneuvosto |
|  |
|  |

**Saamelaisneuvoston kirje Suomen ja Norjan liikenne- ja viestintäministereille liittyen Jäämeren radan jatkoselvittämiseen**

Saamelaisneuvosto on Suomen ja Norjan liikenne- ja viestintäministereille lähettämällään kirjeellä 12.9.2018 ilmaissut huolensa mahdollisen Jäämerenradan selvittelytyön jatkumisesta ja pyytänyt kiinnittämään erityistä huomiota saamelaiskulttuurin erityispiireisiin ja elinkeinoihin. Tähän liittyen Saamelaisneuvosto on pyytänyt aloittamaan välittömästi mahdollisen rautatien rakentamisen vaikutusten arvioinnin siten, että saamelaisneuvoston ja saamelaisten oikeudenomistajien todellinen ja asianmukainen osallistuminen hankkeen selvitystyöhön on mahdollista.

Liikenne- ja viestintäministeriö on ottanut saamelaisiin liittyvät kysymykset erityisen huomion kohteeksi toukokuussa 2018 aloittaneen Jäämeren radan jatkoselvitystyötä tekevän suomalais-norjalaisen työryhmän työssä. Hankkeen ohjausryhmän alaisuuteen on perustettu alkuperäiskansoihin liittyviä kysymyksiä käsittelevä alatyöryhmä, joka tarkastelee sekä ympäristöasioita että saamelaisiin liittyviä kysymyksiä.

Alatyöryhmä selvittää muun muassa lakisääteisiä menettelyitä ja luonnonsuojelulainsäädäntöä. Alatyöryhmän työnä on selvittää, mitä tarvittavia toimia on tehtävä alkuperäiskansojen aseman turvaamiseksi, jotta Suomen perustuslain ja poronhoitolain edellyttämiä lakisääteisiä menettelyitä noudatetaan. Alatyöryhmä arvioi erityisesti myös sitä, kuinka alkuperäiskansojen osallistuminen voidaan taata käytännössä. Arvioidessaan vaikutuksia luontoon ja saamelaisiin se hyödyntää nykyisiä tietoja luonnonympäristöstä ja esimerkiksi Pohjois-Lapin maankuntakaavatyön yhteydessä tehtäviä tutkimuksia.

Myös Norjassa toimitaan kansallisten lakisääteisten menettelyiden ja lainsäädännön mukaisesti. Alatyöryhmä selvittää myös kansainvälisten sopimusten lakisääteisiä menettelytapoja (esim. Espoon yleissopimus, Suomen ja Norjan rajat ylittävä vesikomissio).

Saamelaiskäräjien ja kolttien kyläkokouksen edustajat ovat jäseninä suomalais-norjalaisen selvitysryhmän ohjausryhmässä sekä jäseninä alatyöryhmissä. Lisäksi saamelaispaliskuntien edustajat on kutsuttu hankkeen ohjausryhmään mukaan sen varsinaisiksi jäseniksi.

Pidän erittäin tärkeänä, että saamelaisten edustajat, ml. Saamelaiskäräjät ja Kolttien kyläkokous ovat tasavertaisina ja aidosti osallistumassa työryhmän jatkoselvitystyöhön.

Anne Berner

Liikenne- ja viestintäministeri